La Generalitat convida els ciutadans a experimentar en primera persona 'La Ciutat del Futur' a la fira Smart City Expo World Congress que celebra del 19 al 21 de novembre a Fira de Barcelona Gran Via.
L'estand es transforma en una ciutat de l'any 2030 en una proposta innovadora i multisensorial que permet tastar i experimentar com seran les ciutats d'aquí a unes dècades.
A la 'Ciutat del Futur', es pot veure i experimentar en primera persona alguns exemples de com la tecnologia i la connectivitat incideixen en àmbits clau com la mobilitat, la governança, la sostenibilitat, l' educació, el treball, el benestar i el lleure.
A partir d'un recorregut vivencial per 16 demostracions i experiències ofertes per 14 empreses i entitats tecnològiques catalanes, les persones que visitin l'estand podran experimentar els beneficis de l'estratègia Smart Catalonia per tenir ciutats intel·ligents en un país digitalment avançat.
Els visitants podran votar electrònicament amb tecnologia blockchain; moure's en un bus autònom; tastar el primer restaurant digital; experimentar amb l' aula virtual del futur; comprar al primer supermercat inclusiu o ser assistit amb intel·ligència artificial per un robot, entre d'altres experiències que pretenen traslladar-los a una ciutat connectada, sostenible, emprenedora i inclusiva, alineada amb els objectius de desenvolupament sostenible (ODS) de l'Agenda 2030 de l'ONU.
A més, 16 empreses i centres tecnològics més de l'àmbit de les smart cities exposaran les seves solucions innovadores al 'Parc Empresarial' de la 'Ciutat del Futur' com a mostra del potent i creixent ecosistema TIC català i de l'aposta per la innovació, l'emprenedoria i el talent com a motors de l'economia digital.
D'aquesta manera, el nombre total d'empreses, entitats i centres tecnològics catalans presents a l'estand de la Generalitat a l'SCEWC 2019 puja a 29, 9 més que a l'edició anterior.
Com a mostra de de l'aposta del Govern per la connectivitat com a dret social i econòmic del segle XXI i motor de la revolució digital, totes les experiències de la 'Ciutat del Futur' estaran 'connectades' mitjançant la xarxa de fibra òptica que la Generalitat de Catalunya està desplegant arreu del territori.
Xarxa de fibra òptica de la Generalitat
La fibra òptica és la base sobre la qual edificar les Ciutats del Futur.
Ciutats connectades amb banda ampla per convertir els pobles i ciutats de Catalunya en territoris intel·ligents i generadors d'oportunitats.
El Govern està finalitzant el desplegament de la xarxa de fibra òptica de la Generalitat i aquest 2020 es connectaran totes les comarques i el 84% de la població de Catalunya.
El nou robot de PAL Robotics, que es presenta en exclusiva a La Ciutat del Futur, integra aplicacions basades en Intel·ligència Artificial per fer una interacció innovadora.
Les ulleres de realitat virtual de Visyon ens transporten a l'aula del futur, on es pot accedir en temps real, de manera immersiva i col·laborativa a classes i continguts educatius.
Viatge immersiu als efectes del canvi climàtic
The Zone of Hope d'Aigües de Barcelona ens permet viure en primera persona els efectes del canvi climàtic a través d'un viatge virtual en el temps
L'ATM- Autoritat del Transport Metropolità ens presenta el sistema de validació contactless del projecte T-mobilitat, que entrarà en funcionament el 2020.
Aquesta aplicació mòbil de Ferrocarrils de la Generalitat de Catalunya (FGC) informa en temps real de la ubicació i el grau d'ocupació dels trens, entre d'altres serveis.
El primer vehicle autònom que ha circulat pels carrers de Catalunya, un autobús elèctric i sense conductor, arriba a La Ciutat del Futur de la mà de l'AMTU.
MOBA integra en els contenidors solucions tecnològiques que permeten bonificar l'usuari en funció dels residus que genera i gestionar en temps real l'inventari de contenidors d'una ciutat.
Els contenidors i papereres del projecte Reciclos d'Ecoembes interactuen amb el ciutadà, que s'hi pot connectar a través del mòbil i rebre incentius per reciclar.
Vadecity ens proposa el sistema VadeBike d'aparcament més segur, intel·ligent i sostenible per a bicicletes i patinets, que funciona amb targetes contactless i NFC.
Els fanals solars de SIARQ creen insfraestructures intel·ligents capaces de transmetre informació crítica per a les ciutats i alerten quan es sobrepassen els límits de contaminació acústica i de l'aire.
La Ciutat del Futur presenta el primer restaurant on podrem viure una experiència immersiva i multisensorial a través de la taula multitàctil de Digalix.
Setze empreses i centres tecnològics exposen les seves solucions i desenvolupaments: BSC, MOBILE KNOWLEDGE, ORAIN, BETTAIR, PARKUNLOAD, SENSING CONTROL, CIVICITI, STARLAB, CITIBEATS, SPARSITY-SMARTCIGO, SUBMER, SITEP, CTTC, EURECAT, I2CAT i LEITAT.
La plataforma de vot electrònic amb tecnologia Blockchain d'éKratos, per a processos de decisió col·lectius, ens convida a estrenar-nos en una consulta electrònica.
Mostrem alguns dels projectes del Departament de Territori i Sostenibilitat i de les seves empreses davant la crisi climàtica en àmbits com el medi ambient, la mobilitat sostenible, la gestió dels recursos hídrics o el reciclatge.
Sensors que mesuren la contaminació acústica
NoisePlatform, la plataforma online de CESVA, visualitza i analitza en temps real els nivells de contaminació acústica dels sensors de soroll que té instal·lats per la ciutat.
La Fundació i2CAT ens proposa viure l'experiència de comprar al primer supermercat per a persones amb problemes de visió, gràcies a una solució tecnològica basada en la comunicació per llum visible (VLC).
Catalunya acull l'SCEWC, el congrés més important del sector de les 'smart cities' a escala internacional, on els sectors públic i privat es reuneixen per presentar i discutir les millors idees i solucions per apoderar les ciutats i promoure la innovació urbana per crear un futur millor per a elles i els seus ciutadans.
La Generalitat ha participat a l'SCEWC des de la primera edició per facilitar les oportunitats de negoci i internacionalització de l'ecosistema català del sector i promoure a escala local i internacional l'estratègia Smart Catalonia, que estén el concepte de ciutat intel·ligent a tot el país per impulsar el creixement econòmic i promoure una societat més intel·ligent, sostenible i integradora.